Det er ikke, fordi borgerne i Klarup er afskåret fra at handle i fysiske butikker - faktisk er der kun 10 kilometer ind til Aalborgs mange forretninger. Alligevel sætter byen gang på gang rekord i internethandel. Det skete senest i forbindelse med Black Friday, hvor de lokale pakkeudleveringssteder var ved at drukne i de mange pakker, borgerne havde købt stort ind. Og i 2017 blev byen endda nordjyske mestre i internethandel. Julen 2018 kommer også til at byde på en titel: Nemlig danmarksmester i internethandel. Det viser nye tal fra PostNord. Her stryger Klarup ind på en klar førsteplads over de byer i Danmark, hvor borgerne har fået flest pakker udleveret denne jul. - Danskernes julehandel på nettet har igen i år nået nye højder, og vi har aldrig tidligere været ude med så mange pakker. Særligt i Klarup har vores pakkebude ekstra travlt, og det er tydeligt, at det at købe julegaverne online er blevet en fast juletradition, siger Jørgen Fischer, e-handelsrådgiver hos PostNord. Men også andre nordjyske byer er godt med i statistikken. Især byerne omkring Aalborg slås om topplaceringerne, når det kommer til at hente flest pakker hjem via posthuset i juletiden. Se top 10 i Nordjylland her: 1. 9270 Klarup – 1,54 pakker i snit pr. husstand 2. 9260 Gistrup – 1,25 3. 9530 Støvring – 1,17 4.9380 Vestbjerg – 1,13 5.7980 Vils – 1,10 6. 9575Terndrup – 1,07 7. 9362 Gandrup – 1,05 8. 9430 Vadum – 1,05 9. 9200 Aalborg SV – 1,02 10. 9230 Svenstrup – 0,98 Kan stadig nå at julehandle Der er dog stadig mulighed for at forsøge at fravriste Klarup-borgerne deres førsteplads. For selv om juleaften nærmer sig med meget hastige skridt, kan det stadig lade sig gøre at købe de sidste julegaver på internettet. PostNord har dog et par gode råd til dem, der e-handler i sidste øjeblik. - Hold øje med netbutikkernes sidste frist for køb, så julegaverne når at ligge klar under juletræet. Der er stort tryk på posthusene frem mod juleaften, hvor mange henter de sidste vigtige julepakker. Det gode råd er at udnytte, at posthusene ligger i supermarkeder med lange åbningstider, hvor der i ydertidspunkterne er færre handlende og mindre kø, siger Jørgen Fischer fra PostNord. PostNord har rustet sig til danskernes rekordstore julehandel på nettet ved blandt andet at åbne 100 nye posthuse, opsætte 3 kilometer ekstra pakkehylder på posthusene og have over 400 ekstra pakkebude på gaden.

Referat:
Klarup er ikke bare den by i Nordjylland, men i hele Danmark, der er gladest for at købe ind på internettet. Det viser nye tal fra PostNord.